“อาคม” มั่นใจกกร.เดินหน้าแผนลงทุน 17 โครงการปี 58-59 เป็นรูปธรรม
"อาคม" มั่นใจกกร.เดินหน้าแผนลงทุน 17 โครงการปี 58-59 เป็นรูปธรรม
3 ก.ย. 2558

นายอาคม เติมพิทยาไพสิฐ รมว.คมนาคม กล่าวภายหลังประชุมร่วมกับคณะกรรมการร่วมภาคเอกชน 3 สถาบัน(กกร.) ว่า เป็นการประชุมเพื่อติดตามความคืบหน้าการดำเนินงานของรัฐบาล ซึ่งในปี 2558-2559 มีแผนเร่งรัดเพื่อขับเคลื่อนงาน 17 โครงการให้เกิดเป็นรูปธรรม เพื่อแก้ปัญหาให้ภาคเอกชน
โดยจะมีการประชุมร่วมกันทุก 2 เดือน จากเดิมทุก 3 เดือน และแบ่งเป็น 4 หมวด คือ ทางบก ทางอากาศ ทางน้ำ ทางราง และแต่ละหมวดจะแยก 3 ประเด็น ได้แก่ การลงทุนด้านโครงสร้างพื้นฐาน, ด้านกฎกติกาต่างๆที่เป็นอุปสรรคในการทำธุรกิจ และปัญหาเร่งด่วนที่กระทบต่อการทำธุรกิจ
สำหรับเรื่องเร่งด่วนที่ภาคเอกชนต้องการให้รัฐบาลแก้ปัญหา ได้แก่ การขนส่งด้วยรถบรรทุก กรณีน้ำหนักระหว่าง 1,600 กก.และ 2,200 กก. และความสูงที่ 4 เมตร กับ 4.20 เมตร ซึ่งมีกฎหมายเกี่ยวข้อง 2 ฉบับ คือ กฎหมายขนส่งทางบก และกฎหมายจราจร
นอกจากนี้ ภาคเอกชนต้องการความชัดเจนในการพัฒนาสนามบินภูมิภาคที่นครพนมและบุรีรัมย์ เพื่อยกระดับเป็นสนามบินนานาชาติ เนื่องจากจำนวนผู้โดยสารเพิ่มขึ้น ประกอบกับสามารถเชื่อมต่อกับเวียดนามและกัมพูชาได้ ซึ่งจะยกระดับเป็นสนามบินนานาชาติได้หรือไม่นั้นจะต้องพิจารณาข้อจำกัดหลายเรื่อง
ด้านนายสมเกียรติ อนุราษฎร์ รองประธานกรรมการสภาหอการค้าแห่งประเทศไทย กล่าวว่า แผนงานการลงทุน 17 โครงการภายในปี 2558-2559 ถือว่ามีความเหมาะสมแล้ว เพราะทุกโครงการมีความสำคัญทั้งทางถนน ทางราง  ทางอากาศ และเชื่อว่ารัฐบาลจะจัดสรรงบประมาณเพื่อลงทุนในแต่ละโครงการอย่างชัดเจน จึงรู้สึกมั่นใจว่าจะสามารถเดินหน้าทั้ง 17 โครงการได้ตามเป้าหมายที่วางไว้ และขณะนี้ภาคเอกชนจะยังไม่เสนออะไรเพิ่มเติม เพราะต้องการให้รัฐบาลขับเคลื่อน 17 โครงการที่เร่งด่วนออกมาให้ได้ก่อน
เนื่องจากการพัฒนาโครงสร้างพื้นฐานให้มีความสะดวก จะเพิ่มความคล่องตัวในการเชื่อมโยงการคมนาคมขนส่งจากส่วนกลางไปยังภูมิภาค ซึ่งเป็นนโยบายของรัฐบาลนี้ที่ต้องการสร้างความเข้มแข็งด้านเศรษฐกิจให้กับภูมิภาคและจังหวัดต่างๆ ส่วนเอกชนนั้นพร้อมที่จะเข้าลงทุนในส่วนที่สนับสนุนเช่น จุดพักรถ หรือร้านค้าร้านอาหาร โรงแรม รวมถึงภาคการผลิต
 